
PËR PËRCAKTIMIN E RREGULLAVE TË HOLLËSISHME PËR LLOJIN E DOKUMENTEVE, PËR PROCEDURËN ADMINISTRATIVE TË SHQYRTIMIT TË KËRKESËS, MËNYRËN E PAGESËS, NUMRIN E NDËRTESAVE PËR ZYRAT VENDORE DHE PËR KUFIJTË MAKSIMALË TË QIRASË PËR ZYRAT QENDRORE DHE VENDORE TË PARTIVE POLITIKE

Në mbështetje të nenit 100 të Kushtetutës dhe të pikës 3, të nenit 22/1, të ligjit nr. 8580, datë 17.2.2000, “Për partitë politike”, të ndryshuar, me propozimin e ministrit të Drejtësisë dhe ministrit të Financave dhe Ekonomisë, Këshilli i Ministrave

VENDOSI:

1. Ky vendim ka si objekt përcaktimin e rregullave të hollësishme për llojin e dokumenteve, që duhet të paraqesë partia politike bashkëlidhur kërkesës për pajisjen me ndërtesë, procedurën administrative të shqyrtimit të kërkesës, mënyrën e pagesës së qirasë, numrin e ndërtesave për zyrat vendore, si dhe kufijtë maksimalë të qirasë që merr përsipër të paguajë shteti.
2. Partia politike që përmbush kushtet sipas shkronjës “b”, të nenit 22, të ligjit nr. 8580, datë 17.2.2000, “Për partitë politike”, të ndryshuar, ka të drejtë të paraqesë kërkesë për pajisjen me ndërtesë pranë ministrit të Brendshëm ose kryetarit të bashkisë, në territorin e së cilës kërkohet pajisja me zyrë.
3. Kërkesa paraqitet në rrugë shkresore dhe shoqërohet me dokumentet e mëposhtme:
a) Vërtetim nga Komisioni Qendror i Zgjedhjeve, që mesatarja e votave të partisë kërkuese në tri zgjedhjet e fundit parlamentare ka qenë mbi 1 (një) për qind në shkallë vendi;
b) Vërtetim nga Kuvendi i Shqipërisë për numrin e mandateve që ka partia kërkuese në Kuvend.
4. Struktura përgjegjëse për shqyrtimin e kërkesës në Ministrinë e Brendshme apo bashki, brenda 5 (pesë) ditëve nga data e paraqitjes së kërkesës, kryen veprimet e mëposhtme:
a) Kur kërkesa dhe dokumentacioni shoqërues është paraqitur sipas parashikimeve të këtij vendimi, njofton partinë politike me shkrim për vazhdimin e procedurës së shqyrtimit të kërkesës;
b) Kur kërkesa dhe dokumentacioni shoqërues nuk është paraqitur sipas parashikimeve të këtij vendimi, njofton partinë politike për plotësimin e të metave, brenda 10 (dhjetë) ditëve nga marrja e njoftimit. Mosplotësimi i të metave brenda afatit të caktuar përbën shkak për mospranimin e kërkesës.
5. Struktura përgjegjëse për shqyrtimin e kërkesës në Ministrinë e Brendshme apo bashki, brenda 15 (pesëmbëdhjetë) ditëve nga njoftimi për vazhdimin e procedurës së verifikimit ose përfundimit të afatit për plotësimin e të metave, kryen verifikimin përkatës me strukturën përgjegjëse për administrimin e aseteve të saj dhe kërkon informacion nga Agjencia Shtetërore e Kadastrës, nëse ka prona shtetërore të lira në administrim të pushtetit qendror ose në pronësi apo përdorim të pushtetit vendor.
6. Agjencia Shtetërore e Kadastrës informon strukturën përgjegjëse, sipas pikës 5, të këtij vendimi, brenda 15 (pesëmbëdhjetë) ditëve nga data e paraqitjes së kërkesës.
7. Brenda 30 (tridhjetë) ditëve nga data e marrjes së informacionit, të përcaktuar në pikën 6, të këtij vendimi, dhe verifikimit nëse partia politike plotëson kushtet e parashikuara në shkronjën “b”, të nenit 22, të ligjit nr. 8580, datë 17.2.2000, “Për partitë politike”, të ndryshuar, struktura përgjegjëse harton relacionin shpjegues për secilën parti politike, ku pasqyrohen të dhënat e dokumentacionit të paraqitur dhe arsyet për propozimin për pranimin ose refuzimin e kërkesës për pajisje me ndërtesë.
8. Relacioni shpjegues, së bashku me dokumentacionin shoqërues, i paraqiten ministrit të Brendshëm apo kryetarit të bashkisë.
9. Kur kërkesa është pranuar dhe ka ndërtesa të lira, sipas pikës 5, të këtij vendimi, ministri i Brendshëm apo kryetari i bashkisë, sipas rastit, lidh kontratë huapërdorjeje me partinë politike që ka të drejtën për pajisjen me ndërtesë.
10. Ministria e Brendshme dhe bashkitë, që kanë lidhur kontratë huapërdorjeje, sipas pikës 9, të këtij vendimi, i përcjellin për njohje një kopje të kësaj kontrate Komisionit Qendror të Zgjedhjeve.
11. Kur nuk ka ndërtesa të lira, struktura përgjegjëse në Ministrinë e Brendshme apo bashki, njofton partinë politike për të drejtën për të marrë me qira ndërtesa për selinë qendrore dhe zyrat vendore, të paguar nga shteti, duke paraqitur dokumentet e mëposhtme:
a) Kopje të njehsuar me origjinalin të kontratës së qirasë të lidhur me pronarin e pronës, në të cilën partia politike ka selinë qendrore;
b) Kopje të njehsuar me origjinalin të të gjitha kontratave të qirasë të lidhura me pronarët e pronave, në të cilat partia politike ka zyrat vendore në territorin e secilës bashki.
12. Komisioni Qendror i Zgjedhjeve përcakton masën konkrete të fondit publik, që përfiton çdo parti politike në formën e ndihmës financiare vjetore. Fondi publik i miratuar në buxhetin e shtetit, si ndihmë financiare, përdoret nga partia edhe për qiranë.
13. Ministria e Financave dhe Ekonomisë, në përcaktimin e masës së ndihmës financiare vjetore për partitë politike, mban në konsideratë edhe masën për pagimin e qirasë për zyrën qendrore dhe zyrat vendore të partive politike, sipas informacionit të dhënë nga Komisioni Qendror i Zgjedhjeve për partitë politike, që plotësojnë kushtet sipas nenit 22, të ligjit nr. 8580/2000, “Për partitë politike”, të ndryshuar.
[bookmark: _GoBack]14. Shteti financon për qiranë e ndërtesës së selisë qendrore dhe për jo më shumë se një zyrë vendore për çdo parti, brenda territorit të një bashkie.
15. Shteti financon qiranë e ndërtesës për një sipërfaqe jo më shumë se 100 m2 për selinë qendrore dhe jo më shumë se 50 m2 për zyrat vendore të partisë politike, për një vlerë jo më shumë se 1 000 lekë/m2 në muaj për zyra me pajisje dhe jo më shumë se 750 lekë/m2 në muaj për zyra pa pajisje.
16. Efektet financiare për përballimin e shpenzimeve për pagesën e qirave të ndërtesave për selinë qendrore ose zyrat vendore të partive politike, sipas përcaktimeve të këtij vendimi, përballohen nga buxheti i shtetit në formën e fondit, që shërben si ndihmë financiare publike për kryerjen e veprimtarisë vjetore të partive politike.
17. Ngarkohen Ministria e Brendshme, Ministria e Financave dhe Ekonomisë, Komisioni Qendror i Zgjedhjeve, njësitë e vetëqeverisjes vendore dhe Agjencia Shtetërore e Kadastrës për zbatimin e këtij vendimi. 
 Ky vendim hyn në fuqi pas botimit në Fletoren Zyrtare.

